BVP-M

 BVP-M je slovenská modernizácia pôvodného sovietskeho bojového vozidla pechoty BMP-1/BVP-1, spočívajúca v osadení bezosádkovej veže Turra 30 COAPS od slovenskej spoločnosti EVPÚ. Modernizácia výrazne zvyšuje bojovú hodnotu vozidla BVP-1 na modernom bojisku, ale nepodarilo sa odstrániť niektoré známe nevýhody pôvodnej konštrukcie BMP, ako napríklad slabú odolnosť voči protitankovým mínam a IED.
Vznik a vývoj.
V roku 2013 Ministerstvo obrany SR predstavilo modernizáciu pôvodných, na Slovensku vyrábaných bojových vozidiel sovietskej konštrukcie BMP-2. Takto modernizované vozidlo dostalo označenie BVP-M2 SKCZ. Následné vojskové skúšky preukázali veľké problémy tejto modernizácie a ukázalo sa, že takáto rozsiahla modernizácia je slepou uličkou. Na základe neúspešných vojskových skúšiek, Ozbrojené sily Slovenskej republiky odmietli vozidlo zaradiť do výzbroje.
Ministerstvo obrany SR sa následne rozhodlo pre zmenu prístupu pri modernizácii vozidiel sovietskej konštrukcie radu BMP a pristúpilo k modernizácii 35 kusov vozidiel v menšom rozsahu. Celkovo bolo modernizovaných 18 vozidiel na štandard BPsVI a 17 vozidiel na štandard BVP-M. Na modernizácií sa podieľali spoločnosti Konštrukta Defence, EVPÚ a MSM Land Systems Division Trenčín, súčasť spoločnosti MSM Group.
Konštrukcia a technické parametre.
Modernizácia vozidla spočíva v generálnej oprave podvozku, vrátane motora a prevodového ústrojenstva a nahradenie pôvodnej jednoosobej veže so 73 mm kanónom 2A28 a ručne riadenou PTRS Maljutka. Náhrada bola vybraná v podobe gyroskopicky stabilizovanej bezposádkovej veže Turra 30 COAPS s rýchlopalným kanónom 2A42, guľometom PKTM kalibru 7,62 mm a dvoma PTRS Konkurs. Veža pritom vie odpaľovať aj izraelské PTRS Spike. Zásoba vo veži vezenej munície je 330ks pri 30mm munície a 600ks pri nábojoch ráže 7,62 mm. Vodič ma k dispozícii nový periskopický kombinovaný pozorovací prístroj vodiča DND-5F. Osádka vozidla je spojená hovorovým zariadením RF-7800I americkej spoločnosti Harris. Súčasťou modernizácie je aj meteostanica a navigačné zariadenie Kestrel-5500. Gyroskopické stabilizovanie veže a systém riadenia paľby (SRP) so streleckým zameriavačom a nezávislým zameriavačom veliteľa, výrazne zvyšuje presnosť streľby. Veliteľský strelecký zameriavač, má schopnosť prevzatia streľby veliteľom, nakoľko bezposádková veža TURRA-30 COAPS umožňuje veliteľovi v ručnom pracovnom móde presne sledovať statické aj pohyblivé ciele a viesť proti ním streľbu z palebného postavenia aj počas pohybu, inými slovami (HUNTER-KILLER). Nezávisle od strelca môže veliteľ pozorovať priestor a vyhľadávať ciele s týmto autonómnym zameriavačom. Oba zameriavacie systémy sú vybavené infračervenou kamerou Tilde A z rozlíšením 640x480 pixelov od spoločnosti Leonardo a TV kamerou a laserovým diaľkomerom. Nový je aj detektor ožiarenia od Izraelskej firmy Elbit, ktorý spolupracuje s ôsmymi kusmi zadymovacích granátov a to v plne automatickom režime (SOFT-KILL). Zvýšená bola aj odolnosť spodnej časti (dna) proti účinkom mín a IED s tým, že posádka a roj sedí na proti-mínových sedačkách s ochranou dľa úrovne 2 STANAG 4569. Súčasťou modernizácie bolo aj celková humanizácia priestoru posádky a roja, vrátane dosadenia nezávislého kúrenia a klimatizácie. Súčasťou výbavy je aj celovozidlová maskovacia sieť, ktorá zároveň výrazne znižuje infračervenú stopu vozidla a tým sťažuje detekciu.
Používatelia.
 Slovensko